《拊缶歌当行路难十五章 其十五》
清代·姚燮

乱愁积草芟益多，楚人拊缶秦人歌。歌如遏抑缶如激，能使闻者心违和。

黄鹄不翔天峨峨，寒云拂落庭前柯。山容凄凄不肯绿，疏绿森森是檐竹。

抱衾听蛩隔竹屋，同病佳人各空谷。佳人颜色今不红，意之所许言谁通？

我歌有竟愁无穷，奈何困我霜风中？

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。